DA Den Europæiske Unions Tidende CE 78/730

(2004/C 78 E/0779)

SKRIFTLIG FORESPØRGSEL E-1855/03

af Anna Karamanou (PSE) til Kommissionen

(3. juni 2003)

Om: Menneskerettigheder i EU — mangel på et kollektivt system for indberetning af menneskerettighedskrænkelser i medlemsstaterne

Af Amnesty Internationals halvårlige rapporter fremgår det, at der i de fleste EU-medlemslande foregår systematiske krænkelser af menneskerettighederne, som hovedsagelig indvandrere og mindretal er ofre for. Disse krænkelser begås som regel af medlemmer af ordensmagten og har form af tortur, mishandling og overdreven voldsanvendelse, og de forbliver i de fleste tilfælde ustraffede.

Samtidig har Den Europæiske Union gjort en omfattende indsats for beskyttelse af menneskerettighederne uden for dens område gennem en række henstillinger og krav til tredjelande, som den samarbejder med eller yder støtte til, mens den er tavs, hvad angår de tilfælde af menneskerettighedskrænkelser der forekommer inden for EU's eget område. Desuden gives der i traktaterne — og efter alt at dømme også i den nye forfatningstraktat, som er under udarbejdelse — klart udtryk for Den Europæiske Unions hensigt om at beskytte menneskerettighederne såvel eksternt som internt. Det ser dog på grundlag af oplysningerne i de ovennævnte rapporter i praksis ud til, at Den Europæiske Union betragter opgaven med at sikre menneskerettighederne inden for EU som et anliggende, der påhviler medlemsstaterne. Der er derfor ikke udviklet noget system for indberetning på overnationalt plan, som råder over de mekanismer, der vil gøre det muligt at overvåge og vurdere medlemsstaternes resultater og samtidig træffe foranstaltninger til imødegåelse af manglerne, især når de er af strukturel art.

Hvad vil Kommissionen gøre for at fremme oprettelsen af et sådant kollektivt system for medlemsstaterne til indberetning af tilfælde af menneskerettighedskrænkelser, der sker inden for EU's område?

Svar afgivet på Kommissionens vegne af António Vitorino

(7. juli 2003)

Respekten for de grundlæggende rettigheder på unionsplan er sikret gennem følgende mekanismer:

— Artikel 7 i traktaten om Den Europæiske Union opstiller mekanismer, der skal sikre overholdelsen af de principper, der er nævnt i samme traktats artikel 6, stk. 1. Kommissionen er sammen med Parlamentet og medlemsstaterne ansvarlig for iværksættelsen af de mekanismer, der er beskrevet i artikel 7. Kommissionen kan indlede begge mekanismer, i form af forebyggende foranstaltninger og sanktioner, som anført i denne artikels stk. 1 og 2. Kommissionen er i færd med at udarbejde en meddelelse til Parlamentet og Rådet om anvendelsen af artikel 7.

— I 2002 etablerede Kommissionen efter anmodning fra Parlamentet et uafhængigt netværk af eksperter i grundlæggende rettigheder. Deres første årsrapport, som allerede blev forelagt Parlamentet den 2. maj 2003, indeholder en omfattende beskrivelse af den aktuelle situation på området i hver enkelt medlemsstat. I rapporten analyseres situationen på baggrund af hver enkelt artikel i charteret, idet man gennemgår lovgivning, retspraksis og de nationale myndigheders praksis på nationalt plan, inden for EU og i international sammenhæng.

Denne rapport afspejler ikke nødvendigvis Kommissionens officielle holdning, men giver dog et øjebliksbillede af situationen, for så vidt angår beskyttelsen af de grundlæggende rettigheder i Unionen.